
 4.9.2020
 BG
 Официален вестник на Европейския съюз
 L 290/1
 РЕГЛАМЕНТ ЗА ИЗПЪЛНЕНИЕ (ЕС) 2020/1249 НА КОМИСИЯТА
 от 2 септември 2020 година
 за разширяване на обхвата на окончателното антидъмпингово мито, наложено с Регламент за изпълнение (ЕС) 2019/1267 на Комисията върху вноса на волфрамови електроди с произход от Китайската народна република, към вноса на волфрамови електроди, изпращани от Лаос и Тайланд, независимо дали са декларирани с произход от Лаос и Тайланд, и за прекратяване на разследването по отношение на вноса, изпращан от Индия, независимо дали е деклариран с произход от Индия
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 Като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 13, параграф 3 и член 14, параграф 5 от него,
 като има предвид, че:
 1. ПРОЦЕДУРА
 1.1. Съществуващи мерки
 (1)
 С Регламент (ЕО) No 260/2007 (2) на Съвета („първоначалния регламент“) Съветът наложи окончателно антидъмпингово мито върху вноса на волфрамови електроди (ВЕ) с произход от Китайската народна република („Китай“). Действащите индивидуални антидъмпингови мита са от 17 % до 41 %. За всички останали производители износители е наложено окончателно антидъмпингово мито в размер на 63,5 %. По-долу тези мерки ще бъдат наричани „първоначалните мерки“, а разследването, довело до мерките, наложени с първоначалния регламент, ще бъде наричано „първоначалното разследване“.
 (2)
 С Регламент за изпълнение (ЕС) No 508/2013 на Съвета (3) Съветът, след преглед с оглед изтичане на срока на действие на мерките („първия преглед с оглед изтичане на срока на действие“), наложи окончателно антидъмпингово мито върху вноса на волфрамови електроди (ВЕ) с произход от Китай.
 (3)
 През 2019 г. с Регламент за изпълнение (ЕС) 2019/1267 на Комисията (4), след друг преглед с оглед изтичане на срока на действие на мерките („последния преглед с оглед изтичане на срока на действие на мерките“), Комисията наложи окончателно антидъмпингово мито върху вноса на ВЕ с произход от Китай на равнището на първоначалните мерки. Тези мерки ще бъдат наричани „действащите мерки“.
 1.2. Служебно започване на процедура
 (4)
 Комисията разполагаше с достатъчно доказателства, че антидъмпинговите мерки върху вноса на волфрамови електроди с произход от Китай се заобикалят чрез внос на ВЕ, изпращани от Индия, Лаос и Тайланд, независимо дали са декларирани с произход от Индия, Лаос и Тайланд.
 (5)
 Данните, докладвани от държавите членки в съответствие с член 14, параграф 6 от основния регламент, показаха след първоначалното разследване значителна промяна в схемите на търговия, включваща износ от Китай, Индия, Лаос и Тайланд за Съюза, което предполага, че това би могло да се дължи на налагането на мерки върху ВЕ. Тази промяна се е появила без достатъчно основание или икономическа обосновка освен налагането на мерките. Промяната изглежда произтича от претоварването на разглеждания продукт с произход от Китай през Индия, Лаос и Тайланд за Съюза, тъй като според констатациите от последния преглед с оглед изтичане на срока на действие на мерките (5) не съществуват съоръжения за производство на ВЕ в никоя от държавите,